b'\n_START_ARTICLE_\nKeso de bola\n_START_PARAGRAPH_\nAng keso de bola (Kastila: queso de bola), literal na "kesong bola" o "bolang keso", ay isang uri ng pampaskong kesong dilaw at hugis bilog o espero na nakabalot sa pulang pagkit na parapina. Isang gawi sa paghahain ng keso de bola ang pagtatambal ng pandesal, hamon, ensaymada, at tsokolate. Sa Olanda, mas kilala ang keso de bola bilang Edam (Olandes: Edammer) sapagkat doon orihinal na nagmula ang kesong ito , sa isang bayan na kilala bilang Edam, na nasa lalawigan ng Hilagang Olanda.\n_START_SECTION_\nKatangian\n_START_PARAGRAPH_\nAng keso de bola sa Olanda ay binabalutan upang maipagbili at nailuluwas. Ang edam ay pinahihinog ng halos 17 mga linggo at binabalutan ng itim na pagkit, sa halip na pula o dilaw. Dahil sa edad ng kesong ito, nailalakbay ito na hindi kaagad nasisira o napapanis. Dahil dito, at sa iba pa nitong mga katangian, naging pinakatanyag na keso ito sa pagitan ng ika-14 at ika-18 daantaon. Bantog ito sa Hilagang Amerika, mga bansang Nordiko, at iba pang mga bansa sa mundo.\n_START_SECTION_\nSa Pilipinas\n_START_PARAGRAPH_\nAng pangalan ng kesong ito ay pinasimulan ni Dr. Frederick Zuellig, isang Suwisong imigrante sa Pilipinas at tagapagtatag ng Zuellig Pharmaceuticals noong kaagahan ng dekada 1900. Dating inaangkat ang mga kesong inasnan (pampreserba ang asin) mula sa Nederlands (Olanda) papuntang Pilipinas noong kahulihan ng 1930. Naging kilalang tatak ng produktong keso de bola ang Marca Pi\xc3\xb1a Queso de Bola._NEWLINE_Ang produktong keso de bola ng Marca Pi\xc3\xb1a ay tradisyunal na gawa mula sa gatas ng taglamig na nagmumula sa mga baka nasa loob ng isang gusaling alagaan habang panahon ng taglamig. Hindi ginagamit ang gatas ng tag-araw dahil nakakasanhi ito ng pagkakadurog ng keso. Ang keso ng Marca Pi\xc3\xb1a ay pinatatanda sa loob ng 24 na linggo. Naglalaman ito ng 3.8 na gramo ng asin. Sa kasalukuyan, hindi na inaasnan ang keso mula sa Olanda sapagkat may teknolohiya na ang repridyerasyon.'